
  Forord


  Denne boken handler om læreplanen som et styringsinstrument, og om mulighetene og begrensningene som læreplanen gir til lærerne. Vi ser på hvordan lærere kan arbeide med læreplanen på produktive måter. På et faglig nivå er temaet viktig i en kontekst med økt ansvarliggjøring og kontroll av lærernes arbeid. Norge iverksatte en grunnleggende læreplanreform på begynnelsen av 2000-tallet, hovedsakelig som følge av det såkalte PISA-sjokket i 2001. Reformen innebar implementering av en kompetansebasert læreplan og nasjonale prøver for å måle elevenes læringsutbytte. Denne reformen varierer imidlertid ut fra lokale kontekster, skole­kulturer og lærernes arbeid med læreplanen. Slik sett er formålet med boken å belyse hvordan man kan anvende styringsteori og teori om lærerprofesjonsutøvelse for å forstå læreplaner.


  På et personlig plan har vi begge vært motivert av arbeidsforhold og profesjonsutvikling for lærere. Vi har jobbet sammen om akademiske prosjekter før, men denne boken er et resultat av flere forhold. Det første er vår felles glede over å diskutere læreres handlingsrom, noe vi har holdt på med i flere år. Boken er dessuten basert på våre ph.d.-avhandlinger. Den siste og viktigste ingrediensen er gleden vår over å få skrive denne boken sammen. Vi håper at den iveren, interessen og gleden også kan spre seg til leseren.


  Vi vil takke redaktør Hallvard Aamlid for tålmodighet, entusiasme og gode faglige innspill. Videre vil vi takke den anonyme fagfellen for uvurderlige kommentarer og tilbakemeldinger.


  Hamar, juli 2024


  Ana Lucia Lennert da Silva & Christina Niemi Mølstad

